**MAI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MAI

"Visez că e iarnă şi crivăţul bate,

Lovind în fereastră cu aripi de gheaţă.

Visul mă poartă departe-departe,

Unde, în negura nopţii se naşte o viaţă."

Ninge, cu flori de cais alburii,

Se-aşterne pe dealuri zăpada de mai.

Petalele cad, încet, străvezii,

Şi-n juru-mi se naşte o lume de rai.

Întins între fire înalte de iarbă,

Mă leagănă cerul cu văluri albastre.

În suflet domneşte o linişte albă

Şi-mi pare că zbor printre paseri maiastre.

Te caut de veacuri şi noapte de noapte,

Departe de lume, în vis, te găsesc.

Pe buzele-mi arse de dor, mii de şoapte

S-au stins, dar mereu tot mai mult te iubesc.

Acum te-am găsit, dar cu mult mai frumoasă,

Iar eu sunt bătrân şi nu cred în mine.

Cu glas cristalin, îmi pari o crăiasă

Născută din vis, tristeţi să aline.

Văzduhul se-mbracă în roşii veşminte

Şi curge alene către marginea lumii.

La capătul zilei, e ceasul fierbinte

Când, aproape de cer, către nord, trec lăstunii.

Se-ncearcană ziua printre flori de cais

Şi soarele iarăşi după culme se stinge.

Din nou ai să pleci copilă din vis.

Sunt singur pe dealuri, sunt singur şi ninge.